b'\n_START_ARTICLE_\nHans Biebow\n_START_PARAGRAPH_\nHans Biebow (1902 \xe2\x80\x93 24. elokuuta 1947) oli \xc5\x81\xc3\xb3d\xc5\xbain gheton saksalaishallinnon johtaja Puolassa. Ennen kuin h\xc3\xa4nest\xc3\xa4 tuli gheton valvoja, h\xc3\xa4n ty\xc3\xb6skenteli kahvin maahantuojana Bremeniss\xc3\xa4._NEWLINE_H\xc3\xa4nen hallintonsa aikana 164 000 juutalaista Puolan toiseksi suurimmasta kaupungista suljettiin pienelle alueelle kaupunkiin.  Kommunikaatio gheton asukkaiden ja ulkopuolisen maailman kanssa oli katkaistu, ruokavarat v\xc3\xa4hiss\xc3\xa4 ja t\xc3\xa4m\xc3\xa4 merkitsi, ett\xc3\xa4 monet gheton asukkaista n\xc3\xa4\xc3\xa4ntyiv\xc3\xa4t hitaasti hengilt\xc3\xa4. Olemassaolonsa aikana gheton v\xc3\xa4kim\xc3\xa4\xc3\xa4r\xc3\xa4 paisui 204\xc2\xa0000:een, kun lis\xc3\xa4\xc3\xa4 juutalaisia Keski-Euroopasta l\xc3\xa4hetettiin sinne. Gheton hallinto oli olemassa huhtikuusta 1940 kes\xc3\xa4\xc3\xa4n 1944, mutta kuljetukset ghetosta kuolemanleireille alkoivat loppuvuodesta 1941._NEWLINE_Biebow ulotti valtansa juutalaishallintoon, jota johti Chaim Rumkowski. Rumkowski uskoi, ett\xc3\xa4 juutalaiset voisivat selvit\xc3\xa4, mik\xc3\xa4li tuottaisivat halpoja ja tarpeellisia tarvikkeita natseille. Biebow hy\xc3\xb6tyi suunnattomasti juutalaisten myymist\xc3\xa4 tavaroista ja heilt\xc3\xa4 takavarikoidusta omaisuudesta. V\xc3\xa4itet\xc3\xa4\xc3\xa4n my\xc3\xb6s, ett\xc3\xa4 h\xc3\xa4n toimitti v\xc3\xa4hemm\xc3\xa4n ruokaa ghettoon kuin h\xc3\xa4nelle oli maksettu, ja ett\xc3\xa4 h\xc3\xa4n laittoi erotuksen omaan taskuunsa._NEWLINE_Gheton tehtaat toimittivat tarvikkeita, kuten saappaita Saksan armeijalle, ja olivat voittoa tuottavia juutalaisten ansioista, koska heille maksettiin ainoastaan leiv\xc3\xa4ll\xc3\xa4, sopalla ja muilla elintarvikkeilla.  Natsien arvellaan hy\xc3\xb6tyneen tehtaista jopa 14\xc2\xa0000\xc2\xa0000 dollaria ja tehtaat pysyiv\xc3\xa4tkin k\xc3\xa4ynniss\xc3\xa4 melko pitk\xc3\xa4\xc3\xa4n. Gheton yli 200\xc2\xa0000 asukkaasta selvisi lopulta hengiss\xc3\xa4 noin 10\xc2\xa0000._NEWLINE_Biebow kannatti juutalaisten k\xc3\xa4ytt\xc3\xa4mist\xc3\xa4 halpana ty\xc3\xb6voimana tappamisen sijaan, mutta h\xc3\xa4n oli valmis omaksumaan tuhoamispolitiikan. Eloonj\xc3\xa4\xc3\xa4neet kertoivat h\xc3\xa4nen rohkaisseen gheton viimeisi\xc3\xa4 juutalaisia kes\xc3\xa4ll\xc3\xa4 1944 nousemaan Auschwitzin juniin puheella, joka alkoi  "Minun juutalaiseni...\xe2\x80\x9d ja lupasi heille ty\xc3\xb6t\xc3\xa4 l\xc3\xa4nness\xc3\xa4._NEWLINE_Sodan j\xc3\xa4lkeen Biebow tuomittiin kuolemaan Puolassa \xc5\x81\xc3\xb3d\xc5\xba-oikeudenk\xc3\xa4ynniss\xc3\xa4 ja teloitettiin 24. huhtikuuta 1947.'